សង្គម​ស៊ីវិល​ស្នើ​ឱ្យ​អាជ្ញាធរ​ពង្រឹង​ចំណាត់ការ​ច្បាប់ ខណៈ​រដ្ឋាភិបាល​បង្ហាញ​កំណើន​ករណី​បង្រ្កាប​ការជួញដូរ​មនុស្ស
ស្របពេល​មាន​របាយការណ៍​​រដ្ឋាភិបាល​បង្ហាញពី​កំណើន​ករណី​បទឧក្រិដ្ឋ​ជួញដូរ​មនុស្ស​កាលពី​ឆ្នាំ​កន្លង​ទៅ អង្គការ​សង្គម​ស៊ីវិល​មួយ​ចំនួន​ជំរុញ​ឱ្យ​អាជ្ញាធរ និង​មន្រ្តី​ពាក់ព័ន្ធ​ពង្រឹង​យុទ្ធនាការ​តាមដាន​និង​បង្រ្កាប ក៏ដូចជា​លើក​កម្ពស់​ការផ្សព្វផ្សាយ​ដល់​សាធារណជន​ដែល​នឹង​រួមចំណែក​ទប់ស្កាត់​បទឧក្រិដ្ឋ​នេះ។
ភ្នំពេញ — រដ្ឋមន្ត្រីក្រសួងមហាផ្ទៃលោក ស ខេង នាពេលថ្មីៗនេះបានលើកឡើងពីករណីបន្តកើតមាននូវឧក្រិដ្ឋកម្មជួញដូរមនុស្សក្នុងប្រទេសនិងឆ្លងដែន ទោះបីស្ថិតក្នុងស្ថានភាពនៃការកើតមានវិបត្តិផ្សេងៗដូចជា វិបត្តិសុខភាពសាធារណៈ ខណៈសង្គមស៊ីវិលស្នើឱ្យអាជ្ញាធរពង្រឹងវិធានការបង្រ្កាប ការលើកកម្ពស់ការយល់ដឹង និងកិច្ចសហប្រតិបត្តិការទប់ស្កាត់ឧក្រិដ្ឋកម្មជួញដូរមនុស្ស។ នៅក្នុងពិធីផ្សព្វផ្សាយរបាយការណ៍ជាតិប្រចាំឆ្នាំ របស់គណៈកម្មធិការជាតិប្រយុទ្ធប្រឆាំងអំពើជួញដូរមនុស្ស ធ្វើឡើងក្នុងទីក្រុងភ្នំពេញកាលពីថ្ងៃព្រហស្បតិ៍ លោក ស ខេង បានប្រាប់ក្រុមមន្ត្រីកម្ពុជាថា ក្រុមជនឧក្រិដ្ឋបានឆ្លៀតឱកាសប្រព្រឹត្តបទល្មើសជួញដូរមនុស្ស ចំពេលរដ្ឋាភិបាលកំពុងរវល់ផ្តោតលើបញ្ហាចម្បងនិងបន្ទាន់ផ្សេងៗដូចជាជម្លោះ និងសុខភាពសាធារណៈ។ លោកថ្លែងថា៖ «ពួកឧក្រិដ្ឋជនដែលប្រកាន់យកមុខរបរទុច្ចរិត គឺការជួញដូរមនុស្សនេះ គឺពួកគេមិនបានបោះបង់ចោល ឬបង្អង់ដៃនៅក្នុងការជួញដូរមនុស្សនោះទេ។ហើយប្រហែលជាគេអាចនឹងងាយស្រួលឆក់ឱកាសថែមទៀតក្នុងពេលយើងកំពុងតែជាប់ដៃដោះស្រាយបញ្ហាវិបត្តិគ្រោះធម្មជាតិវិបត្តិអសន្តិសុខ បញ្ហាជម្លោះផ្សេងៗ ឬក៏វិបត្តិសុខភាពសាធារណៈ សេដ្ឋកិច្ចជាដើម។ល។»។ ដំណាលគ្នានេះ លោក ស ខេង ដែលមានតំណែងជាប្រធានគណៈកម្មាធិការជាតិប្រយុទ្ធប្រឆាំងអំពើជួញដូរមនុស្សផងនោះ ក៏បានជំរុញឱ្យអាជ្ញាធរនិងតុលាការពង្រឹងវិធានការច្បាប់ពាក់ព័ន្ធនឹងបទឧក្រិដ្ឋជួញដូរមនុស្សផងដែរ។ លោកបន្ថែមថា៖ «អ៊ីចឹងហើយ ការចាប់ ចង់និយាយថា ការឃាត់ខ្លួនជនសង្ស័យ គឺត្រូវតែខិតខំបន្តទៀត ឱ្យបានកាន់តែច្រើនទៅតាមបរិមាណបទល្មើសដែលមាន។ ហើយទន្ទឹមនឹងនោះ ក៏ពន្លឿនការកាត់សេចក្តីនៅស្ថាប័នតុលាការ ដើម្បីផ្តល់យុត្តិធម៌ទៅដល់ជនរងគ្រោះ ប្រកបដោយភាពត្រឹមត្រូវ តម្លាភាព»។ វីអេអូមិនអាចទាក់ទងសុំការអធិប្បាយពីរដ្ឋលេខាធិការក្រសួងមហាផ្ទៃ និងអនុប្រធានអចិន្រៃ្តយ៍នៃគណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស អ្នកស្រី ជូ ប៊ុនអេង បានទេនៅថ្ងៃសុក្រនេះ។ យ៉ាងណាក្តីអ្នកស្រីបានប្រាប់វិទ្យុបារាំង (RFI) ផ្សាយជាខេមរភាសាកាលពីថ្ងៃទី៧ ខែមេសា កន្លងទៅនេះថា ករណីបទឧក្រិដ្ឋជួញដូរមនុស្សក្រោមសណ្ឋានជាការនាំជនបរទេសមកជួញដូរនៅកម្ពុជា គឺជាបញ្ហាចោទថ្មីមួយ គួបផ្សំលើការជួញដូរមនុស្សក្រោមរូបភាពផ្សេងៗដូចជា ការជួញដូរកម្លាំងពលកម្ម ការជួញដូរផ្លូវភេទ ការជួញដូរសរីរាង្គ ការជួញដូរទារកតាមសកម្មភាពពពោះជំនួសជាដើម។ អ្នកស្រីឱ្យដឹងទៀតថា អាជ្ញាធរកម្ពុជាបានបង្រ្កាបបទល្មើសពាក់ព័ន្ធនឹងការជួញដូរមនុស្សបាន ៣៥៩ ករណីនៅឆ្នាំ២០២១ ដែលជាកំណើនជាងពីរដងពីចំនួន១៥៥ករណីនៅឆ្នាំ ២០២០។ ប្រធានមជ្ឈមណ្ឌលសិទ្ធិមនុស្សកម្ពុជា អ្នកស្រី ចក់ សុភាព ស្នើឱ្យអាជ្ញាធរនិងមន្រ្តីពាក់ព័ន្ធបន្តការតាមដាននិងបង្រ្កាបឧក្រិដ្ឋកម្មជួញដូរមនុស្ស បើទោះបីនៅពេលកំពុងប្រឈមនឹងបញ្ហាបន្ទាន់មួយចំនួនទៀតដូចជាវិបត្តិជំងឺកូវីដ១៩ ក៏ដោយ។ «នៅពេលដែលយើងធ្វើការឆ្លើយតបទៅនឹងបញ្ហាសុខភាពសាធារណៈនេះ វាជារឿងចាំបាច់ហើយ ប៉ុន្តែយើងក៏ត្រូវថ្លឹងថ្លែងក្នុងការធ្វើយ៉ាងម៉េចមិនទម្លាក់ចោលនូវធុរៈផ្សេងៗ ដែលត្រូវដោះស្រាយ ព្រោះបញ្ហាដទៃទៀតហ្នឹងក៏ជាបញ្ហាចាំបាច់ ដែលយើងត្រូវយកចិត្តទុកដាក់ដែរ»។ ស្របពេលជាមួយគ្នានេះដែរ មេដឹកនាំអង្គការសិទ្ធិមនុស្សរូបនេះ ជំរុញឱ្យមានការលើកកម្ពស់ជីវភាពនិងការយល់ដឹងរបស់ពលរដ្ឋ ក៏ដូចជាយន្តការរបស់រដ្ឋាភិបាលប្រយុទ្ធប្រឆាំងការជួញដូរមនុស្ស ដែលជាផ្នែកមួយនៅក្នុងការទប់ស្កាត់មិនឱ្យមានករណីពលរដ្ឋធ្លាក់ខ្លួនជាជនរងគ្រោះ ដោយសារឧក្រិដ្ឋកម្មជួញដូរមនុស្ស។ នាយករងទទួលបន្ទុកផ្នែកឃ្លាំមើលសិទ្ធិមនុស្សនៃអង្គការលីកាដូ លោក អំ សំអាត បានប្រាប់វីអូអេនៅថ្ងៃសុក្រនេះថា អង្គការសង្គមស៊ីវិលនៅតែមានការព្រួយបារម្ភ បើទោះបីជាមានរបាយការណ៍ស្តីពីកិច្ចប្រឹងប្រែងរបស់រដ្ឋាភិបាលក្នុងការបង្រ្កាបលើករណីជួញដូរមនុស្សកន្លងមកក៏ដោយ ជាពិសេសពាក់ព័ន្ធនឹងករណីជួញដូរមនុស្សប្រព្រឹត្តឡើងរវាងជនបរទេសនិងជនបរទេសនៅកម្ពុជា។ លោកបានថ្លែងថា៖ «វាចង្អុលបង្ហាញអំពីការចន្លោះប្រហោងនៃការអនុវត្តច្បាប់នៅក្នុងប្រទេសយើង ជាពិសេសការទប់ស្កាត់នៃលំហូរចូល ឬការប្រព្រឹត្តល្មើសរវាងជនបរទេស ដែលទាមទារឱ្យកម្ពុជាពង្រឹងនិងបង្កើតនូវយន្តការដើម្បីទប់ស្កាត់ការជួញដូរមនុស្សនេះបន្ថែមទៀត ព្រមទាំងកិច្ចសហការជាមួយបណ្តាប្រទេសដែលពាក់ព័ន្ធជាមួយនឹងការជួញដូរ»។ គួរបញ្ជាក់ថាកាលពីខែកក្កដា ឆ្នាំ២០២១ ក្រសួងការបរទេសអាមេរិកបានចេញផ្សាយលទ្ធផលស្រាវជ្រាវនិងវាយតម្លៃប្រចាំឆ្នាំរបស់ខ្លួនគឺ «របាយការណ៍ស្ដីពីការជួញដូរមនុស្សលើសាកលលោកឆ្នាំ២០២១» ដោយបានចាត់ថ្នាក់ប្រទេសកម្ពុជា ក្នុងកម្រិត Tier 2 Watchlist គឺកម្រិតពីរស្ថិតក្នុងបញ្ជីតាមដាន។ របាយការណ៍នេះបានបន្ទោសលើកង្វះការត្រួតពិនិត្យនិងចាប់ តម្រូវឱ្យមានគណនេយ្យភាពលើរដ្ឋាភិបាល អំពើពុករលួយដែលកំពុងកើតមាន កង្វះឆន្ទៈនយោបាយក្នុងការស្រាវជ្រាវតាមដាន វែកមុខ និងផ្តន្ទាទោសឧក្រិដ្ឋជនជួញដូរមនុស្ស និងកង្វះប្រព័ន្ធបង្ការបទល្មើសនិងគាំពារជនរងគ្រោះដែលនាំឱ្យ គិតចាប់តាំងពីឆ្នាំ២០១៩មក៕